**תקנון פרס ראש הממשלה לחדשנות טכנולוגית ישראלית לעידוד סטארטאפים פורצי דרך**

1. **כללי**
	1. הרשות הלאומית לחדשנות טכנולוגית (להלן: "**רשות החדשנות**") פועלת לקידום ולחיזוק החדשנות הטכנולוגית בתעשייה בישראל. תפקידה, בין היתר, לטפח ולפתח את משאב החדשנות בישראל, תוך יצירת תשתיות וחיזוק היסודות המבניים המספקים את המסגרת לתמיכה בתעשייה.
	2. לצורך כך החליטו משרד ראש הממשלה ורשות החדשנות, על עריכת תחרות פרס ראש הממשלה לחדשנות טכנולוגית ישראלית, זאת במסגרת אירועי שנת ה-70 למדינת ישראל (להלן: "**התחרות**" או "**תחרות החדשנות**") אשר יוענק ע"י ראש הממשלה. שני הגופים סבורים שעם הקמת רשות החדשנות, ראוי כי הפרס בנושא זה אשר הוענק בעבר ע"י משרד ראש הממשלה יוענק בשיתוף עם רשות החדשנות במתווה המפורט בתקנון זה.
	3. מטרת התחרות להוות מנוף לקידום נושא החדשנות הטכנולוגית, לציין הישגים בתחום החדשנות הטכנולוגית בתחומים אלה וכן לשפוך אור על הפעילות שמסייעת רשות החדשנות לקדם בתחום החדשנות הטכנולוגית, והכל בהתאם לאמור בתקנון זה.
2. **הגדרות**
	1. **"אתר האינטרנט"**

אתר האינטרנט של רשות החדשנות;

* 1. **"הצעה"**

הפרויקט המוצע שהוגש במסגרת תחרות החדשנות הטכנולוגית;

* 1. **"ועדת המשנה"**

כמשמעה בסעיף 3.1 להלן;

* 1. **"ועדת השיפוט"**

כמשמעה בסעיף 3.2 להלן;

* 1. **"חדשנות טכנולוגית"**

מחקר או פיתוח;

* 1. **"חוק החדשנות"**

החוק לעידוד מחקר, פיתוח וחדשנות טכנולוגית בתעשייה, תשמ"ד-1984;

* 1. **"מוצר"**

נכס מוחשי או לא מוחשי, תהליך או שירות, לרבות תהליכי ייצור ותוכנת מחשבים;

* 1. **"מוצר חדש"**

מוצר שייצורו או שהשימוש בו בדרך מסחרית יתאפשר כתוצאה מגילוי ידע, תהליכים או שיטות שלא היו ידועים או שלא היו נחלת הכלל;

* 1. **"מחקר"**

חקירה מתוכננת במטרה לגלות ידע חדש מתוך ציפייה שידע זה יהא מועיל בפיתוח מוצר חדש או תהליך חדש או בשיפור מהותי במוצר או בתהליך קיימים;

* 1. **"מציע"**

תאגיד ישראלי שהתאגד ונרשם כדין בישראל ופועל בהתאם לדיני מדינת ישראל, אשר הגיש הצעה במסגרת תחרות החדשנות;

* 1. **"פיתוח"**

יישום ממצאי מחקר או ידע אחר, המכוונים לייצור מוצר חדש או לפיתוח תהליך חדש או לשיפור מהותי במוצר קיים או בתהליך קיים, לרבות גיבוש קווי תכנית או בדיקתם, הכנת תכניות ומדגמים, בניית אב-טיפוס והפעלת דגם ניסוי או מיתקן חצי-חרושתי.

1. **הוועדות לבחירת הזוכים בתחרות החדשנות**
	1. **ועדת המשנה**:
		1. ועדת המשנה תהא אמונה על בחינת כל ההצעות שתוגשנה בנושאים/בתחומים מושא התחרות ובדיקת עמידתן בתנאי הסף כמפורט בסעיף 5 להלן. מבין ההצעות אשר תעמודנה בתנאי הסף, ועדת המשנה תבחר עד 5 הצעות בכל אחד מהנושאים/התחומים הנ"ל, בהתאם לאמות המידה המפורטות בסעיף 6 להלן, אשר תועברנה לוועדת השיפוט.
		2. הרכב ועדת המשנה:
			1. עובד רשות החדשנות שימונה על-ידי מנכ"ל רשות החדשנות - חבר ויו"ר ועדת המשנה;
			2. שני עובדי רשות החדשנות שימונה על-ידי מנכ"ל רשות החדשנות - חברים;
	2. **ועדת השיפוט**:
		1. ועדת השיפוט תהא אמונה על בחירת זוכה אחד בכל אחד מהנושאים/התחומים מושא התחרות מבין ההצעות שתועברנה אליה על-ידי ועדת המשנה, כאמור לעיל.
		2. הרכב ועדת השיפוט:
			1. ראש רשות החדשנות והמדען הראשי במשרד הכלכלה והתעשייה – חבר ויו"ר ועדת השיפוט;
			2. מנכ"ל רשות החדשנות או עובד רשות החדשנות שימונה על-ידו – חבר;
			3. עובד משרד ראש הממשלה שימונה על-ידי מנכ"ל משרד ראש הממשלה - חבר;
			4. עובד משרד התרבות והספורט – חבר;
			5. ארבעה נציגי ציבור בעלי ניסיון בתעשייה שימונו על-ידי ראש רשות החדשנות - חברים.
	3. מינוי חברי ועדת השיפוט וועדת המשנה יהא בתוקף למשך כל תקופת התחרות.
	4. סעיפים 15, 15א-15ז ו-15כח לחוק החדשנות יחולו על חברי ועדת השיפוט ועל חברי ועדת המשנה, בשינויים המחויבים.
	5. נציגי הציבור החברים בוועדת השיפוט ובוועדת המשנה יחתמו על "טופס הצהרה על היעדר ניגוד עניינים", בהתאם לנוסח שיועבר אליהם על-ידי רשות החדשנות.
	6. מניין חוקי בישיבות ועדת המשנה יהיה כל חברי ועדת המשנה. מניין חוקי בישיבות ועדת השיפוט יהיה נציג רשות החדשנות, נציג משרד ראש הממשלה ושני נציגי ציבור.
	7. החלטות ועדת השיפוט וועדת המשנה תתקבלנה ברוב קולות של חברי ועדת השיפוט או חברי ועדת המשנה המשתתפים בהצבעה (לפי העניין); היו הקולות שקולים, יהיה ליושב הראש קול נוסף.
	8. לא ייערכו פרוטוקולים של דיוני ועדת המשנה וועדת השיפוט, אלא רישום של ההחלטות בלבד.
	9. שמות חברי ועדת השיפוט וועדת המשנה יהיו חסויים עד לפרסום הרשמי של הזוכים.
	10. סמכויות ועדת השיפוט וועדת המשנה:

לוועדת השיפוט וועדת המשנה הסמכות לקבל כל החלטה הדרושה לשם יישום תקנון זה, ובכלל זה:

* + 1. לבחון את ההצעות המוגשות במסגרת התחרות, בהתאם לתנאי הסף ואמות המידה, לדרג אותן ולבחור את הזוכים.
		2. לעשות כל פעולה לצורך בחינה והערכה של מצגיהם של המציעים, לרבות לזמנם לראיון בפני חברי ועדת השיפוט ו/או ועדת המשנה.
		3. להחליט פה אחד שאין מועמד ראוי לזכות בתחרות באחד או יותר מהנושאים/התחומים מושא התחרות ובהתאם לכך להכריז על זוכה נוסף באחד מהנושאים/התחומים האחרים.
1. **עקרונות תחרות החדשנות**
	1. הודעה בדבר עריכת תחרות החדשנות תפורסם באתר האינטרנט ובכלי התקשורת, ובכלל זה ברשתות החברתיות ובעיתונות. בנוסף, בהתאם להחלטת ועדת המשנה ו/או ועדת השיפוט תתאפשר פנייה יזומה של רשות החדשנות, או מי מטעמה, למועמדים פוטנציאלים בדבר קיומה של התחרות באמצעים שונים, ובכלל זה באמצעות הודעות שתישלחנה בדואר אלקטרוני.
	2. במסגרת ההודעה שתפורסם יפורטו, בין היתר, מועד הגשת ההצעות, הנושא/התחום הטכנולוגי מושא התחרות, כתובת הדואר האלקטרוני להגשת ההצעות וכן המועד והמעמד בו יינתנו הפרסים לזוכים בתחרות.
	3. רשות החדשנות ו/או ועדת המשנה ו/או ועדת השיפוט תהיינה רשאיות להעביר את ההצעות שתוגשנה במסגרת התחרות, לבחינת בודקים מקצועיים מטעם רשות החדשנות. חוות דעת הבודקים המקצועיים תועברנה לוועדת המשנה ולוועדת השיפוט, אשר תיעזרנה בהן לצורך בחינת ההצעות.
	4. בכל אחד מהנושאים/התחומים מושא התחרות ייבחר במסגרת התחרות עד זוכה אחד. לכל אחד מהזוכים יוענק, פרס כספי בסך של 70,000 ש"ח ותעודה, במעמד ראש הממשלה, בטקס אשר פרטיו יפורטו בהודעה. ככל שלא ייבחר זוכה באחד מהנושאים/התחומים, ניתן יהיה להכריז על זוכה נוסף באחר מהנושאים/התחומים האחרים.
2. **תנאי הסף**

על המציע לעמוד **בכל התנאים הבאים, במצטבר**. יובהר ויודגש כי די באי-עמידה באחד מתנאי הסף כדי להביאה לפסילתה של ההצעה כולה:

* 1. המציע הינו חברת הזנק, אשר סך המכירות שלו בשנה הקלנדרית שקדמה למועד הגשת ההצעה במסגרת התחרות אינו עולה על 20 מיליון דולר ארה"ב;
	2. המציע אינו בעל חשבונות מוגבלים ואינו נמצאים בתהליך כינוס נכסים, הקפאת הליכים, פירוק וכו'.
	3. למציע או למי מנושאי המשרה בו אין הרשעה פלילית (למעט עבירות תנועה ועבירות קנס וכיו"ב) בשלוש השנים הקלנדריות שקדמו למועד הגשת ההצעה.
1. **אמות המידה**

לצורך קבלת החלטה, בחינת ושיפוט ההצעות שעמדו בתנאי הסף, תיעזרנה ועדת השיפוט וועדת המשנה, באמות המידה המפורטות להלן:

* 1. מידת היות הפרויקט בעל חדשנות פורצת דרך;
	2. מידת היות הפרויקט בעל פוטנציאל מסחרי גלובלי;
	3. השלב בו מצוי הפרויקט, ובכלל זה השלמת הוכחת ההתכנות של המוצר;
	4. מידת ההשפעה של הפרויקט על האנושות;

6.3 התרשמות כללית של חברי ועדת השיפוט וועדת המשנה מהמציע ומהפרויקט.

1. **אופן הגשת ההצעות**
	1. הצעות למועמדות וכל מידע נוסף יוגשו בקבצים דיגיטאליים על גבי הטופס שיפורסם באתר האינטרנט. יובהר, כי יש להשלים את כל המידע הנדרש, בהתאם למפורט בטופס ולנספחים הנזכרים להלן.
	2. כל הצעה תוגש בחתימת מורשי החתימה של המציע.
		1. לצורך הוכחת עמידתו של המציע בתנאי הסף כנדרש בסעיף 5.2 - תצהיר מורשה חתימה של המציע מאומת על-ידי עו"ד כי המציע אינו בעל חשבונות מוגבלים ואינו נמצאים בתהליך כינוס נכסים, הקפאת הליכים, פירוק וכו', ואין להם חוב בלתי מוסדר לרשות החדשנות, בהתאם לנוסח שיפורסם על-ידי רשות החדשנות.
		2. לצורך הוכחת עמידתו של המציע בתנאי הסף כנדרש בסעיף 5.3 - תצהיר מורשה חתימה של המציע מאומת על-ידי עו"ד כי המציע או מי מנושאי המשרה בו אינם בעלי הרשעה פלילית (למעט עבירות תנועה ועבירות קנס וכיו"ב) בשלוש השנים שקדמו למועד הגשת ההצעה בהתאם לנוסח שיפורסם על-ידי רשות החדשנות.
	3. מציע רשאי להגיש לאותה תחרות מספר פרויקטים. כל הצעה כזו תוגש בנפרד ותיבחן בנפרד. יובהר, כי לא יינתן יתרון למציע שהגיש מספר פרויקטים לאותה תחרות.
	4. הצעה שלא תוגש כראוי, לא תועבר לוועדת המשנה ולוועדת השיפוט. הודעה על כך תימסר למציע.
	5. ההצעות תוגשנה לכתובת הדואר האלקטרוני שתפורט בהודעה, בהתאם למועדים שיפורטו בה.
	6. חומר שהוגש במסגרת התחרות לא יוחזר למציעים.
2. **שונות**
	1. מציעים שנבחרו כזוכים רשאים לסרב או לוותר על קבלת הפרס הכספי והתעודה. במקרה כזה ועדת השיפוט תהא רשאית (אך אינה חייבת) לקבוע כי הבא בתור יוכרז כזוכה.
	2. מציעים שהפרויקט שלהם נבחר כזוכה יקבלו על כך הודעה. עד לפרסום הזוכים, חייבים הכל, לרבות הזוכים וחברי ועדת השיפוט וחברי ועדת המשנה, לשמור על סודיות ההחלטה.
	3. כל פרטי הדיונים של ועדת השיפוט, ועדת המשנה ושמות המציעים, למעט שמות הזוכים, יישארו כמוסים גם לאחר תום התחרות ומתן הפרסים הכספיים והתעודות לזוכים.
	4. יכול והטקס, דבר קיומה של התחרות והזוכים בה יפורסמו באמצעי תקשורת רלוונטיים לפי שיקול דעת רשות החדשנות ו/או משרד ראש הממשלה.
	5. רשות החדשנות, ו/או משרד ראש הממשלה, או מי מטעמם, יהיו רשאים לערוך צילומי סטילס ו/או וידאו של טקס הענקת הפרסים. צילומים אלה יהיו קניינם הבלעדי של רשות החדשנות ו/או משרד ראש הממשלה, והם יהיו רשאים לעשות בהם כל שימוש לקידום מטרות התחרות, בכל דרך שימצאו לנכון, לרבות (אך לא רק) על דרך של העלאתם לאתר האינטרנט, פרסומם ברשתות חברתיות שונות והצגתם במסגרת חוברות ופרסומי תדמית של רשות החדשנות ו/או משרד ראש הממשלה, למעט שימוש מסחרי ושיווקי. לפיכך, הגשת הצעה מהווה הסכמה מראש וללא סייגים לפרסום ולשימוש בתמונות מהטקס כאמור, באופנים ובמועדים שיבחרו על פי שיקול דעתם הבלעדי של רשות החדשנות ו/או משרד ראש הממשלה.
	6. בהגשת הצעה בתחרות, כל מציע מביע את הסכמתו לתנאי התחרות והתקנון לרבות לכך שאם ההצעה שהגיש תיבחר, לאפשר לרשות החדשנות ו/או למשרד ראש הממשלה ו/או מי מטעמם, להגיע אליו, לראיינו לצלמו ולעשות שימוש בחומרים אלו לשם הפקה של אופן ההצגה לציבור של ההצעה שהוגשה.
	7. ועדת השיפוט, ועדת המשנה, רשות החדשנות, משרד ראש הממשלה או מי מטעמם, לא יישאו בכל אחריות, הן במישרין והן בעקיפין, בקשר עם הגשת המועמדות, קביעת הזוכים ו/או בכל עניין הקשור לתחרות ו/או פרסומה כאמור בתקנון זה.